ועדת הכספים, כנסת 19, פרוטוקול מספר 464, 2014-11-26 09:00

ניסן סלומינסקי: בוקר טוב.

ניסן סלומינסקי: אני פותח את ישיבת ועדת הכספים.

ניסן סלומינסקי: היום הוא יום קצר ויש לנו סעיפים רבים.

ניסן סלומינסקי: נשתדל לדון בהם טוב, לעומק וזריז.

ניסן סלומינסקי: הנושא הראשון בסדר היום הוא תקנות מס ערך מוסף (תיקון), התשע"ה-2014 שעניינה פטור ממע"מ על יבוא תרופות המשמשות לניסויים קליניים.

<שגית אפיק: למעשה דנו בשבוע שעבר בסעיף 3 מתוך הצעת חוק המע"מ (תיקון מס' 45) והסעיף קבע פטור למתן שירותי פיקוח, תיאום ובקרה בקשר לביצוע ניסויים רפואיים בבני אדם לתושב חוץ, מס בשיעור אפס.

יעקב ליצמן: במס רכוש עד היום זה אפס.

יעקב ליצמן: לא בוטל.

<שגית אפיק: זה אפס.

<שגית אפיק: זה לא פטור.

<שגית אפיק: נכון.

<שגית אפיק: הוועדה ביקשה לראות את התקנות - הן גם צריכות להיות מובאות לאישורה – שרשות המסים הביאה בפניכם וזאת בעצם תקנה 4.

<שגית אפיק: תקנה 4 קובעת שפרט 501 – אצלכם בחומר זה בעמוד 2, תיקון תקנה 9(א) – בתקנה 9(א) לתקנות העיקריות, בתקנת משנה 9(א), אחרי 428 יבוא: 501.

<שגית אפיק: תקנה 9(א) קובעת פטור ביבוא טובין הפטורים ממלוא המכס והיא למעשה קובעת שגם תרופות יהיו פטורות ממס ביבוא שלהן וזאת תקנה שרשות המסים הביאה בפניכם בעקבות הדיון בהצעת החוק.

<שגית אפיק: היא גם תקנה שדורשת אישור ועדת כספים.

<שגית אפיק: לתקנה הזאת נלווה צו תעריף המכס כאשר צו תעריף המכס גם הוא צריך להיות בחומר שלפניכם והוא למעשה אומר מה זה פרט 501.

<שגית אפיק: פרט 501 יהיה פטור ממכס.

<שגית אפיק: תרופות שלגביהן אישר מנכ"ל משרד הבריאות שישמשו לצורך ניסויים רפואיים בבני אדם המבוצעים בישראל ובלבד שישמשו כאמור.

<שגית אפיק: הצו הזה הוא למעשה צו הפחתה שלכאורה לפי החוק אין צורך באישור ועדת הכספים ביחס לצו הפחתה אבל רשות המסים הביאה בפניכם את כל החבילה כדי שתתנו את האישור שלכם ואז היא תוכל לצאת לדרך וגם לפרסם את הצו.

<שגית אפיק: דייקתי?

<קריאה: לגמרי.

אלעזר שטרן: על כמה מדובר?

אלעזר שטרן: שיהיה לנו מושג.

אלעזר שטרן: כמה כסף זה בשנה?

<קריאה: אלה לא סכומים משמעותיים.

<מוטי איילון: מיליונים ספורים.

ניסן סלומינסקי: רק להוסיף שבשבוע שעבר אישרנו ושני חברי כנסת, ליצמן ואנכי, הגשנו על זה רביזיה כדי לוודא שהשר אכן יחתום על התקנות.

ניסן סלומינסקי: סיכמנו בינינו שברגע שהשר יחתום, כפי שהודיעו לנו שהוא אמור לחתום, אנחנו מורידים את הרביזיות כך שלא צריך להתקיים על זה דיון.

ניסן סלומינסקי: אני מוריד את הרביזיה.

יעקב ליצמן: גם אני.

<שגית אפיק: הייתה הסתייגות לחבר הכנסת גפני שגם היא הייתה מותנית בזה שהשר יחתום.

<שגית אפיק: אני מעריכה שחבר הכנסת גפני יסיר את ההסתייגות.

יעקב ליצמן: הסרנו את ההסתייגות.

<שגית אפיק: השאלה אם הוא ירצה אותה במליאה או לא.

<שגית אפיק: אנחנו נבדוק את זה מולו.

ניסן סלומינסקי: זה סיפור נפרד.

ניסן סלומינסקי: אם כך, אנחנו נאשר.

<שגית אפיק: אנחנו למעשה מאשרים את תקנה 4 בלבד.

<שגית אפיק: בתקנות מס ערך מוסף (תיקון) שהביאה רשות המסים יש עוד תקנות.

<שגית אפיק: אנחנו נשאיר אותן על שולחן הוועדה כרגע ועכשיו אתה מצביע על תקנה 4 לתקנות מס ערך מוסף.

ניסן סלומינסקי: כן.

ניסן סלומינסקי: זה מאושר.

<שגית אפיק: צו תעריף המכס.

ניסן סלומינסקי: אנחנו נאשר רק את הצו שהשר חתם עליו.

<מוטי איילון: סליחה, לפני ההצבעה, יש לי הערות.

<מוטי איילון: אני בשם חברת טריילוג שהיא מהמובילות בנושא של ניסויים קליניים.

<מוטי איילון: אנחנו מברכים על התקנה וזה בסדר גמור אלא שיש לנו בעיה עם הצו.

<מוטי איילון: הצו מדבר על יבוא של תרופות.

<מוטי איילון: בניסויים קליניים אנחנו מדברים לאו דווקא על תרופות.

<מוטי איילון: לפעמים בתוך הערכות – בדרך כלל אלה ערכות – יש חלק תרופות וחלק בכלל לא מוגדר כתרופות כי זה עוד לא אושר כתרופה ולכן זה רק נקרא תכשיר על פי כללי משרד הבריאות.

<מוטי איילון: חלק אחר הוא בכלל פלצבו, כך שזה בכלל לא תרופה אלא זה דמה.

<מוטי איילון: לכן ההגדרה של תרופות בלבד היא בעייתית.

<מוטי איילון: מעבר לכך, הניסויים הקליניים הם לאו דווקא לגבי תרופות.

<מוטי איילון: הם גם לגבי תכשירים למיניהם.

יעקב ליצמן: אם זה תכשיר לתרופה, זה מאושר.

יעקב ליצמן: אם לא, אז לא.

<מוטי איילון: סליחה חבר הכנסת ליצמן, עוד שנייה.

<מוטי איילון: כרגע מתנהלים ניסויים למשל לגבי סטנדים.

<מוטי איילון: זאת לא תרופה אלא זה תכשיר.

<מוטי איילון: לכן ההגדרה של תרופות היא מאוד מצמצמת והיא עלולה לגרום לבעיה.

ניסן סלומינסקי: אצלי דבר כזה גם כן היה נחשב כתרופה.

<גיא גולדמן: הצו הזה הוא פרי עבודה של חודשים שנעשתה מול משרד הבריאות, מול המדען הראשי, מול היבואניות, מול החברות.

<גיא גולדמן: זאת הגדרה ממצה.

<גיא גולדמן: אלה הדברים שהעלות הכלכלית שלהם היא גבוהה.

<גיא גולדמן: כל הגורמים המקצועיים בחנו אותה ברשות המסים וזה הסיכום.

<שגית אפיק: זה כולל את התכשירים שהוא ציין כאן?

<מוטי איילון: לא.

יעקב ליצמן: הוא יודיע לפרוטוקול שזה כלול.

<גיא גולדמן: אני לא יודע להגיד כל פרט ופרט - יש אין ספור דוגמאות שאפשר לתת – אם זה בפנים או לא.

<גיא גולדמן: מדובר בעבודה מקצועית שנעשתה.

<גיא גולדמן: גברתי, את מייצגת את משרד הבריאות?

<נילי חיון דיקמן: כן.

ניסן סלומינסקי: תסיים את דבריך ואני ארצה אחר כך לשמוע אותך לגבי מה כולל תרופה.

ניסן סלומינסקי: האם מדובר בתרופה שהיא תרופה או גם במכשירים כמו סטנד.

<גיא גולדמן: אין כאן סיווג שידע לתת כל מקרה לגופו אם כן או לא.

<גיא גולדמן: מה אני כן יכול להגיד, שאנשי סיווג בחנו את הבקשה לגופה וזה המענה שהוחלט לתת והוא גם נותן את הפתרון.

יעקב ליצמן: השאלה היא האם זה כלול או לא כלול.

ניסן סלומינסקי: גברתי, מה את יכולה להגיד לנו?

ניסן סלומינסקי: תוכלי להסביר לנו מה כוללת המילה תרופות?

<נילי חיון דיקמן: אני מהלשכה המשפטית של משרד הבריאות.

<נילי חיון דיקמן: המונח תכשיר מתייחס לכל תרופה שזה חומר כימי או ביולוגי שיש לה השפעה פרמקולוגית על הגוף וזה מוגדר במסגרת פקודת הרוקחים.

<מוטי איילון: זה תכשיר.

<נילי חיון דיקמן: זה תכשיר.

<נילי חיון דיקמן: בנוסף למוצרים שהם תכשירים יש מוצרים - - -

ניסן סלומינסקי: רגע.

ניסן סלומינסקי: וזה מוגדר בתוך תרופה.

ניסן סלומינסקי: התכשיר עליו דיברת.

<נילי חיון דיקמן: המונח המשפטי של תכשיר, הכוונה היא לתרופה.

<נילי חיון דיקמן: מעבר לתרופות, יש לנו גם ציוד רפואי שזה מדיקל דיווייס והוא מוסדר במסגרת חוק ציוד רפואי מ-2012.

<נילי חיון דיקמן: בחוק יש הגדרה מה זה ציוד רפואי.

<נילי חיון דיקמן: מדובר על כל מיני מוצרים שמשמשים את הרפואה אבל הפעולה שלהם היא מכנית או פיזיקלית ולא פרמקולוגית.

<שגית אפיק: למעשה עולם התרופות כולו כלול בצו.

ניסן סלומינסקי: כולל תכשירים רפואיים.

<שגית אפיק: כולל תכשירים אבל עולם הציוד הרפואי לא כלול בצו הזה.

<נילי חיון דיקמן: בשלב זה, זה לא נכנס.

<נילי חיון דיקמן: אנחנו שוחחנו עם הקולגות שלנו ודיברנו על כך שלצורך ניסוי קליני – כמובן שיש ניסויים קליניים בציוד רפואי, באותה מידה שיש בתרופות.

<נילי חיון דיקמן: לכן חשבנו שצריך גם לעבוד - ולא רק אם יש אפשרות - ולתת את הפטור גם למוצרים אלה.

<נילי חיון דיקמן: הם בהחלט הגיבו באיזושהי פתיחות וסיכמנו שאנחנו נהיה בקשר.

<נילי חיון דיקמן: זה דורש איזושהי בדיקה מקצועית שלהם.

אלעזר שטרן: לא היה יותר קל להגדיר מה זה ניסוי קליני ואז להגיד שכל מה שצריך בניסוי קליני נכנס?

<גיא גולדמן: יש חקיקה חדשה שמכינים בנושא הזה.

<גיא גולדמן: היא תגדיר בדיוק.

<נילי חיון דיקמן: לגבי נותני שירותים לגביהם דיברנו בשבוע שעבר, בתיקון לחוק מדובר על מי שנותן שירותים לניסוי קליני ואז לא משנה אם השירותים ניתנים בתרופות או לא.

<מוטי איילון: האם אני יכול להבין שבעצם הוצהר לוועדה שהתכשירים הם כן במסגרת תרופות?

ניסן סלומינסקי: התכשירים.

<מוטי איילון: תכשירים במסגרת תרופות.

<מוטי איילון: אמ"ר, לא.

<נילי חיון דיקמן: לא.

<שגית אפיק: עדיין לא.

ניסן סלומינסקי: עדיין לא.

ניסן סלומינסקי: מי בעד אישור צו תעריף המכס והפטורים ומס קנייה על טובין (תיקון מס'...), התשע"ה-2014?

ניסן סלומינסקי: בעד – פה אחד

ניסן סלומינסקי: הצו אושר.

ניסן סלומינסקי: תודה.

<שגית אפיק: אתה צריך להצביע גם על תקנה 4.

ניסן סלומינסקי: מי בעד אישור תקנה 4 לתקנות מס ערך מוסף (תיקון תקנה 9(א)), התשע"ה-2014?

ניסן סלומינסקי: בעד – פה אחד

ניסן סלומינסקי: התקנה אושרה פה אחד.

ניסן סלומינסקי: תודה.

ניסן סלומינסקי: בהצלחה בניסויים.